الجہشیاری

ابو عبد الله محمد بن عبدوس بن عبدالله الکوفی الجهشیاری خلافت عباسیہ کے ایک ممتاز سرکاری اہلکار، مؤرخ اور ادیب تھے۔

 سوانحی حالات 
الجہشیاری کی پیدائش کوفہ میں ہوئی جو تب اِسلامی دُنیا کے بڑے علمی مراکز میں سے ایک شمار ہوتا تھا۔دسویں صدی کا ایک عالم تاریخ کے تناظر میں: الجہشیاری اور برامکہ، ماریہ جیووانا اسٹاسولا، رسالہ: یوریشین اسٹڈیز، جلد 10، شمارہ: 1-2، صفحات: 221-223، 2012ء ان کے والد عبدوس نائب السلطنت اور سپہ سالار الموفق باللہ (دورِ حکومت: 870ء تا 891ء) کے محل دار (حاجب) ابو الحسن علی بن جہشیار کے ملازم تھے اس نسبت سے یہ الجہشیاری کہلائے۔دسویں صدی کا ایک عالم تاریخ کے تناظر میں: الجہشیاری اور برامکہ، ماریہ جیووانا اسٹاسولا، رسالہ: یوریشین اسٹڈیز، جلد 10، شمارہ: 1-2، صفحات: 226، 2012ء ابتدا میں ایک معمولی کاتب تھے مگر ترقی کرتے ہوئے عباسی انتظامیہ کے اعلیٰ سطحی اہل کار ہوئے۔ 913ء میں والد کی وفات پر انھیں المقتدر باللہ کے وزیر علی بن عیسیٰ کی حجابت کا فریضہ سونپا گیا۔ وہ اس اہم عہدہ پر 917ء تک قائم رہے۔ 918ء میں وہ علی بن عیسیٰ کے ذاتی محافظوں کے دستہ کی سالاری پر متعین ہوئے اور پھر حامد بن عباس کے حاجب تعینات ہوئے جو علی بن عیسیٰ کے بعد وزارت پر مقرر ہوئے تھے۔دسویں صدی کا ایک عالم تاریخ کے تناظر میں: الجہشیاری اور برامکہ، ماریہ جیووانا اسٹاسولا، رسالہ: یوریشین اسٹڈیز، جلد 10، شمارہ: 1-2، صفحات: 223-224، 2012ء

ابن مقلہ حامد بن عباس کا سیاسی حریف تھا اور چاہتا تھا کہ حامد کو ہٹا کر خود وزارت پا لے۔ الجہشیاری چوں کہ ابن مقلہ کا حامی تھا، اس بنا پر حامد بن عباس سے اُس کی ان بن شروع ہو گئی اور الجہشیاری اُس کی ملازمت سے علاحدہ ہو گیا۔ ابن مقلہ بعد ازاں وزیر بنے اور تین دفعہ اس اہم عہدے پر فائز رہے، تیسری وزارت کے خاتمہ پر جب ابن مقلہ خلیفہ کے عتاب کا نشانہ بنے تب الجہشیاری ہی تھے جنھوں نے ابن مقلہ کی حفاظت کی۔ 930ء میں دورانِ حج ابن مقلہ نے الجہشیاری کو اس اعزاز سے نوازا کہ وہ خانہ کعبہ کے غلاف کو عراق سے مکہ لائے۔ ابن اثیر کا بیان ہے کہ 935ء یا 936ء میں ابن مقلہ نے الجہشیاری کو دو لاکھ دینار بطور تحفہ، عطا کیے۔دسویں صدی کا ایک عالم تاریخ کے تناظر میں: الجہشیاری اور برامکہ، ماریہ جیووانا اسٹاسولا، رسالہ: یوریشین اسٹڈیز، جلد 10، شمارہ: 1-2، صفحات: 225، 2012ء درباری سازشوں میں مسلسل شراکت کے سبب مخالف وزراء اور امرا الامراء ابن رائق اور بجكم (دورِ امیر الامرائی: 938ء تا 941ء) کی جانب سے انھیں متعدد بار قید و بند کی صعوبتیں برداشت کرنا پڑیں اور جرمانے بھی ادا کرنے پڑے۔ آخری ایام میں وہ مکمل طور پر سیاسی گمنامی میں چلے گئے تھے اور اسی حالتِ گمنامی میں اُن کی وفات ہوئی۔

 علمی کارنامے، کُتب 
الجہشیاری نے تین کُتب تصنیف کیں۔

 الوزراء و الکُتّاب: اس کتاب میں عباسی دور کے وزراء اور کاتبوں کے حالات کا بیان ہے۔ یہ کتاب ایک لحاظ سے خلافتِ عباسیہ کی انتظامی تاریخ بھی ہے۔ الجہشیاری نے اس کتاب میں عباسی حکومت کی ابتدا سے لے کر 908ء تک کے حالات درج کیے تھے مگر آج اس کتاب کا جو نسخہ محفوظ ہے اس میں یہ حالات المہدی (دور: 775ء - 785ء) کے دور تک درج ملتے ہیں۔
 اخبار المقتدر العباسي: اس کتاب میں المقتدر (دور: 908ء - 932ء) کے دورِ حکومت کے حالات درج تھے، یہ کتاب اب نایاب ہو کر ضائع ہو چکی ہے۔ اس کتاب میں عمالِ خلافت کی توصیف بھی درج ہے بالخصوص برامکہ کی خصوصی طور پر تعریف اور اُن کے سیاسی مخالف بنو الفرات پر سخت تنقید کی گئی ہے۔
 اسمار العرب والعجم والروم وغيرهمموسوعة الاعلام، عنوان: ابن عَبْدوس الجهشياری، خير الدين الزركلي (1980)
 ایک کتاب الف لیلہ و لیلہ کی طرز پر بصورت نظم لکھی جا رہی تھی مگر ابھی 480 اشعار ہی ہو پائے تھے کہ موت نے الجہشیاری کو آ لیا اور یہ کتاب پایۂ تکمیل کو نہ پہنچ سکی۔كتاب ظهر الاسلام، احمد امین، صفحہ 100، مكتبة النهضة المصرية، تیسرا ایڈیشن

انگریز مؤرخ ہیو این۔ کینیڈی کا بیان ہے کہ عباسی خلافت کی پہلی صدی (750ء - 850ء) کے تاریخی حالات کے بیان میں الجہشیاری کا نکتہ نظر یہ رہا کہ یہ صدی درباری سازشوں سے مملو ہے اور اس زمانہ کے اکثر اہم تاریخی کردار دوستی، نفرت اور حسد کے جذبات سے مغلوب تھے۔

 حوالہ جات 

زمرہ:942ء کی وفیات
زمرہ:دسویں صدی کے عرب مصنفین
زمرہ:عباسی مصاحب
زمرہ:عباسی عہدیدار
زمرہ:کوفی شخصیات
زمرہ:خلافت عباسیہ کے قیدی اور زیر حراست افراد
زمرہ:خلافت عباسیہ کے دسویں صدی کے مورخین